וינונה ריידר

ביוגרפיה

נולדה בשם וינונה לורה הורוביץ בעיר וינונה, מינסוטה שבארצות הברית. אביה יהודי ומשפחתו היגרה לארצות הברית מרוסיה ומרומניה, אולם רבים ממשפחת אביה נספו בשואה. שם המשפחה המקורי שלו היה "תומקין", אולם כשהיגרו לארצות הברית שינו ל"הורוביץ". הוריה מייקל הורוביץ וסינתיה פאלמר (לבית איסטס), הם סופרים ועורכים. ריידר מגדירה עצמה גם כיהודייה כמו אביה, למרות שלא ידוע הרבה אודות הרקע של אימה (ככל הנראה ממוצא בלגי לפי שם נעוריה "איסטס").
ריידר נקראה על שם עיר סמוכה בשם וינונה. את שמה האמצעי "לורה" נתנו לה הוריה מפני שהיו בידידות עם אשתו של אלדוס האקסלי, לורה האקסלי. שם הבמה ריידר הושפע מהזמר הרוק מיץ ריידר, אשר הוערץ על ידי אביה.
ריידר מגדירה עצמה כיהודייה, על אף שאביה מגדיר עצמו כאתאיסט ואמה בודהיסטית. הוריה חינכו את ילדיהם ללמוד מכל האמונות ולהגדיר לעצמם את האמונה המתאימה להם ביותר.
לריידר אח צעיר בשם אורי (על שם הקוסמונאוט יורי גגארין), ושני אחים למחצה מנישואיה הראשונים של אמה. הסנדק של ריידר הוא הסופר טימותי לירי.
כשוינונה הייתה בת שבע, עברו הוריה לחיות בריינבו, קומונה בקליפורניה, שם חיו עם שבע משפחות נוספות על חלקת אדמה בת 1.2 קמ"ר. בשל הריחוק מכל אזור מיושב, לא היו להם חשמל או מכשירי טלוויזיה, וינונה בילתה זמן רב בקריאה, והפכה למעריצה של הספר "התפסן בשדה השיפון".
אמה הראתה לה סרטים שהוקרנו על מסך באסם, כשיותר מאוחר פיתחה וינונה עניין במשחק.]
כשהייתה ריידר בת עשר עברה משפחתה לפיטלומה שבקליפורניה. בשל הצקות של ילדי בית ספרה במקום, נטשה את בית הספר והחלה ללמוד בבית, ב-1983, החלה ללמוד משחק ב-"American Conservatory Theater", סמוך לסן פרנסיסקו. היא סבלה מפחד ממים בעקבות ההצקות בגיל 12.

קריירה

ב-1986 הופיעה ריידר לראשונה בקולנוע, בסרט "לוקאס" לצידם של קורי היים וצ'ארלי שין.
בשנת 1989 כיכבה בסרט "מלכות הכיתה", בתור ורוניקה סוייר לצד כריסטיאן סלייטר.
ב-1990, השתתפה בסרט "המספריים של אדוארד", לצידו של ג'וני דפ, בן זוגה דאז. הסרט זכה להצלחה ולהכנסה של 56 מיליון דולר בקופות הקולנוע בארצות הברית. בהמשך אותה שנה, הופיעה בסרט בתולות הים לצידן של שר וכריסטינה ריצ'י. בעקבות סרט זה, היא נהייתה מועמדת לפרס גלובוס הזהב בקטגוריית "שחקנית המשנה הטובה ביותר". באותה שנה היא הופיעה בקליפ של שר לשיר "The shoop shoop song".
ב-1991, שיחקה נהגת מונית צעירה שחולמת להיות מכונאית בסרט מונית לילה. הסרט יצא במהדורה מוגבלת אך זכה לשבחים בביקורות.
בשנת 1993, שיחקה בסרט "עידן התמימות" לצידם של דניאל דיי לואיס ומישל פייפר. על השתתפותה בסרט זה זכתה בפרס גלובוס הזהב בקטגוריית "שחקנית המשנה הטובה ביותר".
ב-1994, היא ביצעה הופעת אורח בסדרה "משפחת סימפסון" בפרק "היריבה של ליסה" בתפקיד אליסון טיילור.
ב-1999, ריידר כיכבה בסרט נערה בהפרעה לצידה של אנג'לינה ג'ולי. הסרט מבוסס על ספרה האוטוביוגרפי של סוזנה קייסן בעל אותו השם.
בשנת 2000, שיחקה בדרמה סתיו בניו יורק לצידו של ריצ'רד גיר. הסרט קיבל ביקורות מעורבות, אך זכה להצלחה קולנועית וגרף רווח של 90 מיליון דולר ברחבי העולם.
לאחר שריידר נעצרה באשמת גניבה בסוף 2001, לקחה הפסקה מעולם הקולנוע. ב-2004, הופיעה בתפקיד קטן כפסיכולוגית בסרט "דפיקות לב". בשנת 2006 היא הופיעה בסרט "סורק אפלה" המבוסס על הספר עם אותו שם, לצידם של קיאנו ריבס, רוברט דאוני ג'וניור ווודי הרלסון. הסרט הוקרן בפסטיבל הקולנוע בקאן ובפסטיבל הקולנוע בסיאטל.
ב-2007, הופיעה ריידר בקומדיה השחורה "סקס ומוות 101".
בשנת 2009, שיחקה ריידר את אמנדה גרייסון, אימו של ספוק, בסרט "סטארטרק".
ב-2010 היא שיחקה רקדנית בלט מבוגרת בסרט "ברבור שחור". באותה שנה היא שיחקה בסרט העצמאי "להישאר קול", לצידה של הילארי דאף.
בשנת 2011, הופיעה בקומדיה "הדילמה" לצידו של וינס וון. ב-2012, הופיעה ריידר בקליפ של הקילרס לשיר "Here with Me". באותה שנה היא השתתפה בסרט האנימציה "פרנקנוויני".
ב-2016 כיכבה בסדרה "דברים מוזרים" (Stranger Things) מבית נטפליקס. בסוף 2017 שודרה העונה השנייה.

חיים אישיים

ביוני 1989, פגשה ריידר את ג'וני דפ בפרמיירת הסרט "Great Balls of Fire". חודשיים לאחר מכן החלו השניים לצאת, והתארסו ביולי 1990. הזוג היה מאורס במשך שלוש שנים, אך לא נישא. בין השנים 1993–1996 יצאה ריידר עם דייב פירנר, סולן להקת "סול אסיילום". בין השנים 1998–2000, יצאה עם השחקן מאט דיימון; השניים התארסו ונפרדו מאוחר יותר. בשנת 2011 החלה לצאת עם מעצב האופנה סקוט מקינלאי האן.
ריידר קיבלה כוכב בשדרת הכוכבים של הוליווד באוקטובר 2000. ב־12 בדצמבר 2001 נעצרה ריידר בשל גניבה של פריטי לבוש בשווי של 5,000 דולר מחנות כל-בו בבברלי הילס, קליפורניה, ובדצמבר 2002 גזר עליה בית המשפט שלוש שנות מאסר על תנאי, 480 שעות של שירות בקהילה, 3,700 דולר קנס ו-6,355 דולר פיצויים.